Fra maj har TV2 Nord samt de syv andre TV 2 Regioner fået en stærk placering på TV 2 Play med hver deres underside. Her er guiden til, hvordan du finder det.

Hvis aftenens underholdning står på TV2 Nords 'Er der Nogen', 'Piger i trøjen' eller 'Et nyt klosterliv', så er det nu blevet endnu nemmere. Siden 1. maj har vores indhold nemlig været tilgængeligt på TV 2's streamingtjeneste TV 2 Play. Og der er store ambitioner for samarbejdet. - Målet er at skabe markedets stærkeste, lokalt forankrede public service-tilbud - også på streaming, siger TV 2’s indholdsdirektør, Lotte Lindegaard. Indhold kan stadig ses på Salto og tv2nord.dk Det nye samarbejde får ingen betydning for de allerede eksisterende muligheder for at se TV2 Nords indhold på TV2 Nord Salto samt på tv2nord.dk. Play-samarbejdet skal ses som en ekstra mulighed for at tilgå TV2 Nords samt de øvrige regioners indhold. I første omgang bliver det ikke muligt at se alle TV 2 Regionernes egne kanaler live på TV 2 Play, men der arbejdes videre på dette tilbud til seere og brugere. Se guiden til at finde TV2 Nord på TV2 Play i videoen her: